отсъствието на антидъмпингови мерки голяма част от този свободен капацитет би могла да се използва за увеличаване на износа за Съюза. В частност това се потвърждава от отсъствието на данни, че пазарите на трети държави или китайският вътрешен пазар биха могли да поемат допълнително производство от КНР.
 (112)
 В допълнение, след оповестяването на информацията бе изказано твърдението, че нарастването на разходите за труд в КНР силно ще ограничи увеличаването на китайския производствен капацитет. В тази връзка следва да се отбележи, че, както е посочено в съображение 26, съдействието от страна на китайските производители износители бе много слабо и не бяха предоставени данни за разходите за труд и за капацитета в КНР. Освен това засегнатата страна не предостави доказателства в подкрепа на посоченото твърдение. Поради това то трябваше да бъде отхвърлено.
 4. Предполагаемо заобикаляне
 (113)
 Както е посочено в съображение 105, бе изказано и подкрепено с доказателства твърдението, че китайските износители трайно заобикалят мерките чрез внос през няколко държави. Това е потвърдено и от OLAF в случая с Филипините. Тези практики показват силен интерес на китайските износители към привлекателния пазар на Съюза.
 5. Заключение
 (114)
 От години промишлеността на Съюза е подложена на неблагоприятното въздействие на дъмпинговия внос от КНР и в момента все още се намира в несигурно икономическо положение.
 (115)
 Както бе посочено по-горе, промишлеността на Съюза е успяла да се възстанови от китайските дъмпингови практики благодарение на действащите антидъмпингови мерки. През РПП обаче тя се е оказала в трудно икономическо положение. В този контекст, ако промишлеността на Съюза бъде изложена на по-висок по обем дъмпингов внос на ниски цени от разглежданата държава, това вероятно би довело до допълнително влошаване на продажбите, пазарния дял и продажните цени на промишлеността на Съюза, както и до по-нататъшно влошаване на нейното финансово състояние.
 (116)
 Освен това, както е посочено в съображение 58 по-горе, бе установено, че подбиването на цените на промишлеността на Съюза от продажните цени на китайските производители средно с 53 % явно свидетелства за вероятността, при отсъствие на мерки, китайските производители износители да изнасят разглеждания продукт за пазара на Съюза на цени, значително по-ниски от цените на промишлеността на Съюза.
 (117)
 С оглед на направените по време на разследването констатации, а именно за свободния капацитет в КНР, за експортно ориентирания характер на китайската промишленост, както и за предишни практики на китайските износители на външни пазари, става ясно, че всяка отмяна на мерките би довела до вероятност от продължаване на вредата.
 (118)
 Накрая, както е посочено в съображения 105 и 113, заобикалянето на мерките значително допринася за извода относно вероятността от продължаване на вредата. Това е ясно доказателство, че пазарът на Съюза продължава да бъде привлекателен пазар за китайските производители, които при отсъствие на антидъмпингови мерки вероятно биха насочили по-висок обем износ за Съюза.
 Е. ИНТЕРЕС НА СЪЮЗА
 1. Въведение
 (119)
 В съответствие с член 21 от основния регламент бе проучен въпросът дали независимо от извода за причиняващия вреда дъмпинг може да се направи ясно заключение, че запазването на антидъмпинговите мерки срещу вноса от КНР не противоречи на интереса на Съюза.
